לממי!
אף פעם לא הייתי מן המושכות בעט, אף לא ניחנתי בכישרון זה, אך איך אפשר שלא להיות שותפה לחוברת הנצחתך, ממי יקירי, ולו בשורות ספורות בלבד.
[bookmark: _GoBack]אין בכוונתי לבכות, גם לא להרבות בהלל ותשבחות. מי שהיה קשור אליך בדרך כל שהיא, ולו גם לתקופה קצרה בלבד, אי אפשר שישכחך ומי שלא הייתה לו הזכות לכך די לו שיעלעל בדפי חוברת זו כדי שיתהה על קנקנך, ממי יקר, וידע מי היה ממי הבן, האח, התלמיד, החבר, הידיד, בן המשפחה, והמדריך. וכשהמדובר באח נותר לי רק להודות. להודות על שזכיתי לחיות במשך 17 שנים במחיצתו של אח כמוך, אשר במשך תקופה כל כך קצרה יכול היה להקנות ולהעניק לי כל כך הרבה. 17 שנים, על כל זיכרונותיהן היפים, הממשיכות ומלוות אותו לאורך הדרך עד הלום.

